 जी-जान थमां इक-दूए गी चाह‌्ने ते मनै च हिरखी जोत जगाने आले प्रेमियें दे कन्न ते अक्खां हर चीजै गी नराला मसूस करदे न।  ओ दुनियां भरै दे दुख-दर्द भुल्ली जंदे न।  उनेंगी चपासै रंगीनियां लगदियां न।  हर चीज सज्जी-संवरी दी बझोंदी ऐ।  चपासै ढोल बजदे सुनचदे न।  बंगें गजरें ते पंजेबें दी छन-छन कन्नें दे तार छेड़दी ऐ।  रसीले गीतें दे बोल सर-सर करदे कन्नै रस्तै दिलै पर उतरदे न।  ओ अपने आपे गी इक मेले च फिरदे जन मसूस करदे न।  चपासै दोस्ती ते प्यार लभदा ऐ।  सारी दुनियां सारतां-शारे करदी, दस्त-पंजे लैंदी ते हस्सी-हस्सी गल्लां करदी लभदी ऐ।  छड़े हासे-गड़ाके गै सुनचदे ते तमासे लभदे न।  अपने अंगें चा मस्ती झलकदी लभदी ऐ।  कोई अंबरै पासै दिक्खियै परमात्मा दा शुकर मनांदा ते खुश होंदा ऐ।  कोई दूर धरती ते गासै दा मिलन दिक्खियै खुश होंदा ऐ।  कदें पानियै कंढै भुञां सिद‌्धे जां पुट्ठे लेटियै, लत्तें, हत्थें कन्ने, सिज्जने दी परबाह् कीते बगैर पानी दे छिट्टे डुआंदे होई अपने भागें गी सरांह‌्दा ऐ कोई पनेआसै पर पानी भरन जंदे मौकै बड़ी अदा कन्नै घड़ा बजांदा चलदा ऐ।  जिंदगी दा बचपन आला सफर इक सुखना जन मसूस होंदा ऐ।  मोसमै च नराली रंगीनी लगदी ऐ।  ओ फुल्लें-कलियें ते पत्तें डाह‌्‌‌‌लियें कन्नै खेढन लगी पौंदे न।  मन अंबरै पर इक बिजली जन मिलकदी सेही होंदी ऐ ते अचानक गै शरीरै दा रोम-रोम खड़ा होई जंदा ऐ।  इक-दूए दे मिट्ठे बोल कलेजै चींढू जन भोड़दे न।  उनेंगी जमान्ना जालम ते निर्देई बझोंदा ऐ।  ओ एह्‌‌‌‌‌दियां सौंगलां त्रोड़ियै कुतै नबेकलै थाह‌्‌‌र जाना चांह‌्दे न।  ओ चांह‌्दे न जे उंदे बिच्चा दी दूरी भलेआं मुक्की-मकाई जा।  उंदे मनै दे समुंदरै च प्रेम लैह‌‌्‌रां इयां उठदियां न जियां डूंह‌्गी डबरी चा उट्ठियै पानी दी कोई लैह‌‌्‌र कंढे दे ओठें नै ओठ जोड़ियै उसी खरक लाई जंदी ऐ जां गासै पर घनोदे बदलें दे खंधोले इक-दूए दे बुल्लें दा सारा रस नचोड़ियै बिजली पैदा करदे न। 